Bende-eenheid maak reuse-dwelmvonds in Muizenberg | Netwerk24
Deur Warda Meyer 13 November 2019 19:12
Lede van die bende-eenheid deursoek die woning.Foto: SAPD
Volgens die Wes-Kaapse polisie het lede van die eenheid inligting oor aktiwiteite by 'n adres in Opal-laan in Sheraton Park, Muizenberg, opgevolg.
"Die polisie het toegeslaan en 37 000 mandrax-tablette, 2 600 gebreekte mandrax-tablette, twee pakkies met sowat 500 kleiner pakkies kristal-metamfetamien en 500 g heroïne gekry," sê kapt. FC van Wyk, Wes-Kaapse polisiewoordvoerder.
Volgens die polisie het hulle ook 'n Glock 27-pistool, 'n 9 mm-Tanfoglio-pistool met 'n reeksnommer, nege magasyne en meer as 300 9 mm-patrone in die huis gekry.
" 'n Verdagte van 19 jaar is vir die besit van 'n verbode vuurwapen en ammunisie, asook die besit van 'n ongelisensieerde vuurwapen en ammunisie en handel in dwelms in hegtenis geneem," sê die polisie.
Van Wyk sê lede het daarna 'n huis in die agterplaas deursoek waar 20 pakkies met sowat 1,95 kg tik in 'n rugsak gekry is.
"Twee vroue van onderskeidelik 18 en 25 jaar is vir handel in tik in hegtenis geneem. Die motorhuis is ook deursoek en 'n 25-jarige man is vir die besit van 36 000 mandrax-tablette in hegtenis geneem."